AFFIES VS GREY COLLEGE - DIE GESKIEDENIS WORD HERSKRYF
Tot op hede was 1953 die eerste jaar wat Affies en Grey teen mekaar gespeel het.
SF Malan was die taak gegee om die Geskiedenis van Afrikaans Hoer Seunskool op skrif te stel. In sy skrywe wat ek in 2015 gelees het verwys hy na 'n wedstryd wat in 1923 plaasgevind het tussen Affies en Grey. Ek het 'n nota gemaak om dit later op te volg omdat tot op hede die jaar 1953 nog nooit bevraagteken is nie.
Gister het ek in die Affie argief gesit en deur inligting(hoofsaaklik rugby) gewerk wat deur die Hoof deurgegee is aan die argief. Deel van dit was die afskrifte wat SF Malan gemaak het van koerant berigte oor AHS wat hy in die "Staatsbiblioteek" gekry het as deel van sy navorsing. Ek kom toe af op 'n berig wat geskryf is in die Volkstem van 1923 oor die wedstryd tussen Affies en Grey wat die volgende dag sou plaasvind in Pretoria. Sien berig hieronder.
Die wedstryd sou oorspronklik tussen Grey (Vrystaat kampioenspan) en Boys High (Admin. Beker wenner) gewees het maar vir een of ander rede was Boys High nie beskikbaar nie. Die "Hoër Skoolspan" wat in die berig na verwys word is Boys High. In Afrkaans is daar in die 20's na Boys High verwys as die Hoër Jongenskool en is die term Boys High selde wanneer in Afrikaans geskryf is gebruik.
Sedert die ontstaan van Affies in 1920 het Affies se 1e span vir die eerste keer teen Boys High se 1e span gespeel in 1923.
Sonder enige bewys dat die wedstryd werklik gespeel is stuur ek 'n navraag na Estie Rossouw by die Grey argief. Sy het vir my vanoggend 'n uittreksel uit die Grey 1954 Jaarblad laat kry wat die wedstryd bevestig plus die telling, 0 - 7 in GC se guns. Sien paragraaf uit GC Jaarblad hieronder..